次韻韓毅伯擬別
作者：王炎
朝代：宋

paragraphs: 江頭三老風檣急，詩叟欲行還却立。
剛腸不解兒女悲，肯爲別離襟袖濕。
翰墨場中空白眉，宦游不遂休奔馳。
平生訥室有秘訣，持以贈君君可歸。
靜而無譁氣方定，清而寡慾心自正。
耳根毀譽等風波，眼界枯榮俱泡影。
得此還家雖退藏，被褐懷玉中含光。
踏破青鞋行萬里，猛省昨非今近是。
但看污瀆有靈龜，莫道蹄涔無尺鯉。